CELEX: 32017R1980
Language: el
Date: 2017-10-31 00:00:00
Title: Κανονισμός (ΕΕ) 2017/1980 της Επιτροπής, της 31ης Οκτωβρίου 2017, για την τροποποίηση του παραρτήματος III του κανονισμού (ΕΚ) αριθ. 2074/2005 όσον αφορά τη μέθοδο ανίχνευσης της παραλυτικής τοξίνης των μαλακίων (PSP) (Κείμενο που παρουσιάζει ενδιαφέρον για τον ΕΟΧ )

1.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 285/8
            
         ΚΑΝΟΝΙΣΜΌΣ (ΕΕ) 2017/1980 ΤΗΣ ΕΠΙΤΡΟΠΉΣ
   της 31ης Οκτωβρίου 2017
   για την τροποποίηση του παραρτήματος III του κανονισμού (ΕΚ) αριθ. 2074/2005 όσον αφορά τη μέθοδο ανίχνευσης της παραλυτικής τοξίνης των μαλακίων (PSP)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 11 σημείο 4),
   Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 18 σημείο 13) στοιχείο α),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 854/2004 ορίζει ειδικές διατάξεις για την οργάνωση των επίσημων ελέγχων στα προϊόντα ζωικής προέλευσης και ο κανονισμός (ΕΚ) αριθ. 853/2004 ορίζει συγκεκριμένες απαιτήσεις σχετικά με τους κανόνες υγιεινής για τα τρόφιμα ζωικής προέλευσης. Στο παράρτημα III του κανονισμού (ΕΚ) αριθ. 2074/2005 της Επιτροπής (3) καθορίζονται μέτρα εφαρμογής για τους εν λόγω κανονισμούς όσον αφορά τις αναγνωρισμένες μεθόδους δοκιμής για τις θαλάσσιες βιοτοξίνες.
            
         
               (2)
            
            
               Το σημείο 2 του κεφαλαίου I του παραρτήματος III του κανονισμού (ΕΚ) αριθ. 2074/2005 προβλέπει ότι εάν αμφισβητούνται τα αποτελέσματα της μεθόδου ανίχνευσης της παραλυτικής τοξίνης των μαλακίων (PSP), η μέθοδος αναφοράς πρέπει να είναι η βιολογική μέθοδος.
            
         
               (3)
            
            
               Κατά την τριακοστή έκτη σύνοδο της επιτροπής του Codex Alimentarius σχετικά με τις μεθόδους ανάλυσης και δειγματοληψίας (Βουδαπέστη, Ουγγαρία, 23-27 Φεβρουαρίου 2015) (4) επιβεβαιώθηκε ότι θα διατηρηθεί η βιολογική μέθοδος δοκιμής στο τμήμα I-8.6.2 του Codex ως τύπου IV (5).
            
         
               (4)
            
            
               Όλες οι μέθοδοι Codex, συμπεριλαμβανομένων των μεθόδων τύπου IV, μπορούν να χρησιμοποιηθούν μόνο για τον έλεγχο, την επιθεώρηση και τη ρύθμιση (Αρχές για τον καθορισμό των μεθόδων ανάλυσης) και όταν έχουν συμφωνήσει τα μέρη, για την επίλυση διαφορών [Κατευθυντήριες γραμμές για την εξώδικη επίλυση διαφορών σχετικά με τα αναλυτικά αποτελέσματα (δοκιμής) (CAC/GL 70-2009)], αλλά όχι ως μέθοδοι αναφοράς.
            
         
               (5)
            
            
               Λαμβάνοντας υπόψη ότι μια μέθοδος τύπου IV δεν μπορεί να χρησιμοποιείται ως μέθοδος αναφοράς, είναι σημαντικό να προσαρμοστούν οι ισχύοντες κανόνες της Ένωσης στα διεθνή πρότυπα.
            
         
               (6)
            
            
               Λαμβάνοντας υπόψη η μέθοδος Lawrence, όπως δημοσιεύθηκε στην επίσημη μέθοδο AOAC 2005.06 (Paralytic Shellfish Poisoning Toxins in Shellfish), χρησιμοποιείται σήμερα για την ανίχνευση της περιεκτικότητας των εδώδιμων τμημάτων των μαλακίων σε παραλυτική τοξίνη των μαλακίων (PSP), είναι σκόπιμο να χρησιμοποιηθεί αυτή η μέθοδος ως μέθοδος αναφοράς για την ανίχνευση των εν λόγω τοξινών.
            
         
               (7)
            
            
               Επομένως, το κεφάλαιο I του παραρτήματος III του κανονισμού (ΕΚ) αριθ. 2074/2005 πρέπει να τροποποιηθεί αναλόγως.
            
         
               (8)
            
            
               Προκειμένου να δοθεί η δυνατότητα στα κράτη μέλη να προσαρμόσουν τις μεθόδους τους στη χημική μέθοδο, η μέθοδος της βιολογικής δοκιμής μπορεί να εξακολουθήσει να χρησιμοποιείται ως μέθοδος αναφοράς μέχρι τις 31η Δεκεμβρίου 2018.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το κεφάλαιο I του παραρτήματος III του κανονισμού (ΕΚ) αριθ. 2074/2005 αντικαθίσταται από το ακόλουθο κείμενο:
   
      «ΚΕΦΑΛΑΙΟ I
      ΜΕΘΟΔΟΣ ΑΝΙΧΝΕΥΣΗΣ ΤΗΣ ΠΑΡΑΛΥΤΙΚΗΣ ΤΟΞΙΝΗΣ ΤΩΝ ΜΑΛΑΚΙΩΝ (PSP)
      
               
                  1.
               
               
                  Η περιεκτικότητα των εδώδιμων τμημάτων των μαλακίων (ολόκληρο το σώμα ή οποιοδήποτε μέρος του μπορεί να καταναλωθεί χωριστά) σε παραλυτική τοξίνη των μαλακίων (PSP) πρέπει να ανιχνεύεται σύμφωνα με τη μέθοδο της βιολογικής δοκιμής ή με οποιαδήποτε άλλη διεθνώς αναγνωρισμένη μέθοδο.
               
            
               
                  2.
               
               
                  Αν τα αποτελέσματα τίθενται υπό αμφισβήτηση, η μέθοδος αναφοράς είναι η λεγόμενη μέθοδος Lawrence όπως δημοσιεύθηκε στην επίσημη μέθοδο AOAC 2005.06 (Paralytic Shellfish Poisoning Toxins in Shellfish).».
               
            
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ο κανονισμός εφαρμόζεται από την 1η Ιανουαρίου 2019.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Οκτωβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 139 της 30.4.2004, σ. 55.
   
      (2)  ΕΕ L 139 της 30.4.2004, σ. 206.
   
      (3)  Κανονισμός (ΕΚ) αριθ. 2074/2005 της Επιτροπής, της 5ης Δεκεμβρίου 2005, για θέσπιση μέτρων εφαρμογής για ορισμένα προϊόντα βάσει του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου και για την οργάνωση επίσημων ελέγχων βάσει των κανονισμών (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου και (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, για την παρέκκλιση από τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου και για τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (ΕΕ L 338 της 22.12.2005, σ. 27).
   
      (4)  http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-715-36%252FREP15_MASe.pdf
   
      (5)  Παράγραφος 56 της έκθεσης.